Του Χάρη Φλουδόπουλου

Στην κορυφή της παγκόσμιας ναυτιλιακής αγοράς βρίσκεται ο ελληνόκτητος στόλος σύμφωνα με στοιχεία που δημοσιοποίησε η VesselValue με αφορμή την έναρξη των 50ών Ποσειδωνίων που ξεκινούν στο Metropolitan Expo τη Δευτέρα.

Συγκεκριμένα, σύμφωνα με στοιχεία που συνέλεξε η VesselsValue, η αξία του ελληνικού στόλου ανέρχεται στα 99,82 δισ. δολάρια και απέχει πάνω από 8 δισ. από την αξία του στόλου της δεύτερης Κίνας (91,7 δισ. δολ.) και 10 δισ. δολ.) πάνω από την τρίτη Ιαπωνία (89,27 δισ. δολ.). Η λίστα συμπληρώνεται από τη Νορβηγία (50,18 δισ. δολ), τις ΗΠΑ (49,43 δισ. δολ.), τη Σιγκαπούρη (48,17 δισ. δολ.), τη Γερμανία (43,06 δισ. δολ.), τη Μ. Βρετανία (29,73 δισ. δολ.) και τη Ν. Κορέα (25,27 δισ. δολ.).

Σε ό,τι αφορά τους Έλληνες εφοπλιστές και την αξία των στόλων τους, στην κορυφή συνεχίζει να βρίσκεται ο Γ. Αγγελικούσης με 129 πλοία αξίας 7,6 δισ. δολ., ακολουθεί ο Γ. Οικονόμου με 142 πλοία αξίας 7,17 δισ. δολ., στην τρίτη θέση είναι ο Γ. Προκοπίου με 119 πλοία αξίας 5,63 δισ. δολ., ο Παναγιώτης Λιβανός με 21 πλοία αξίας 2,7 δισ. δολ. είναι στην τέταρτη θέση, ενώ το top 5 κλείνει με το Ν. Μαρτίνο που έχει 86 πλοία αξίας 2,49 δισ. δολ.

Το μεγαλύτερο σε αξία πλοίο του ελληνικού στόλου ανήκει στην Dynagas Holding Ltd (Γ. Προκοπίου), είναι μεγάλο δεξαμενόπλοιο μεταφοράς υγροποιημένου φυσικού αερίου (172.626 κυβικά μέτρα), χτίστηκε το 2017 στη Ν. Κορέα, είναι παγοθραυστικό με δυνατότητα να διασχίζει την περίφημη βόρεια διαδρομή και έχει σημαία Κύπρου. Η αξία του υπολογίζεται σε 277,54 εκατ. δολάρια.

Οι αλλαγές σε σχέση με το 2016

Με βάση τα στοιχεία της VesselsValue από το 2016 και τα προηγούμενα Ποσειδώνια, οι Έλληνες εφοπλιστές έχουν βάλει σε παραγγελία το μεγαλύτερο αριθμό νεότευκτων πλοίων, συνολικής αξίας 8,92 δισ. δολ.

Ακολουθεί η Ιαπωνία με παραγγελίες ύψους 7,7 δισ. δολ., ενώ η Κίνα είναι στην τρίτη θέση με παραγγελίες 6,58 δισ. δολ.

Παράλληλα, οι Έλληνες εμφανίζουν τη μεγαλύτερη δραστηριότητα και στις αγορές μεταχειρισμένων, έχοντας αποκτήσει συνολικά 582 πλοία αξίας 8,53 δισ. δολαρίων και εκτοπίσματος 26.241.517 GT.